'पाक की विश्वसनीयता को लगा है गहरा झटका'  
ऐबटाबाद में महत्वपूर्ण सैनिक अकादमी के पास एक परिसर में ओसामा बिन लादेन के मारे जाने से पाकिस्तान की विश्वसनीयता को गहरा झटका लगा है।
अमेरिकी कांग्रेस की एक रिपोर्ट में कहा गया है कि पाकिस्तान के ऐबटाबाद में महत्वपूर्ण सैनिक अकादमी के पास एक परिसर में ओसामा बिन लादेन के मारे जाने से उसकी विश्वसनीयता को गहरा झटका लगा है।  लादेन उस परिसर में कई वर्षों से रह रहा था।  कांग्रेसनल रिसर्च सर्विस (सीआरएस) ने अपनी रिपोर्ट में कहा कि जिस स्थान और परिस्थति में लादेन मारा गया, उससे धार्मिक कट्टरपंथ को परास्त करने के लक्ष्य को लेकर पाकिस्तान की प्रतिबद्धता के बारे में अमेरिका के संदेह और बढ़ गए हैं। रिपोर्ट में कहा गया है कि इससे भविष्य में पाकिस्तान को मिलने वाली अमेरिकी मदद प्रभावित हो सकती है।  सीआरएस अमेरिकी कांग्रेस की स्वतंत्र शोध शाखा है। यह समय समय पर सांसदों के लिए रिपोर्ट तैयार करती है जो सिर्फ कांग्रेस के सदस्यों के बीच ही वितरित होती है।  रिपोर्ट में कहा गया है कि लंबे समय से लादेन की तलाश जारी रहने के नतीजों से कई पर्यवेक्षक सिर्फ दो यथार्थवादी निष्कर्ष पर पहुंचते हैं कि पाकिस्तान के अधिकारियों की किसी न किसी स्तर पर उससे सांठगांठ थी या देश की सैन्य एवं खुफिया सेवाएं अल कायदा नेताओं की तलाश में अक्षम साबित हुए।